2/11/2023

**חוסן לאומי ושיקום איזורי העימות   
לאחר השבת השחורה**

תכנית לכתיבת מסגרת תפיסתית

**בקצרה**

מסמך זה מציג מתווה לבניית מסגרת תפיסתית לביצור החוסן החברתי ולשיקום איזורי קו העימות בעוטף עזה ובנגב המערבי ביום שאחרי המלחמה. המסמך מיועד לסייע לעבודת הממשלה, לאנשי השלטון המקומי, לגופי המגזר השלישי, לארגונים יהודים המעורבים בישראל, ולמנהיגות מקומית לא פורמלית.

**אודות אתחלתא**

אתחלתא היא עמותה לשינוי חברתי אשר שואפת להיות שומרת הסף של החוסן לאומי והלכידות החברתית בישראל. העמותה הוקמה על ידי מנכ"ל מכון ראות לשעבר, ערן שישון, והיא פועלת מנקודת מבט ציונית, עניינית וא-מפלגתית אנו מייחסים חשיבות רבה למעורבות של העולם היהודי בתהליכים משמעותיים שמתרחשים בישראל.

לאנשי הצוות של אתחלתא יש ניסיון עשיר בן יותר מעשור במעורבות והובלה של פרוייקטים שעסקו בחוסן הלאומי, בפיתוח הנגב המערבי, בבינוי קהילות ובהעצמת מרחבים מקומיים.

הערך המוסף של אתחלתא הוא השילוב בין שימוש במתודולוגיה ייחודית לטכנולוגיה כדי לפתח ידע חדש. המתודולוגיה שלנו מבוססת על תיאוריית ההפתעה הבסיסית של ד"ר צבי לניר, מייסד חברת פרקסיס, ואנחנו משתמשים בתוכנות מפת ידע ובבינה מלאכותית. המתודולוגיה שלנו יעילה בהתמודדות עם אתגרים שנובעים מפערים תפיסתיים, והיא מאפשרת יצירת מסגרות מושגיות חדשות 'שעושות סדר' במציאות משתנה.

**האתגר**

תפיסת ההפעלה של אויבנו העיקריים בעת הנוכחית אינה מיועדת להכריע את ישראל צבאית, אלא להתיש את החברה הישראלית בעיקר באמצעות סבבי לחימה תכופים ולאורך זמן, עד שהחוסן הלאומי והלכידות החברתית שלה ישחקו עד דק והיא תקרוס מבפנים. בעיני אויבנו, החברה הישראלית חלשה "כמו קורי עכביש" והיא מהווה את עקב האכילס של הביטחון הלאומי הישראלי. [מתקפת הפתע של חמאס על ישראל](https://he.wikipedia.org/wiki/%D7%9E%D7%AA%D7%A7%D7%A4%D7%AA_%D7%94%D7%A4%D7%AA%D7%A2_%D7%A2%D7%9C_%D7%99%D7%A9%D7%A8%D7%90%D7%9C_(2023)) ב-7 באוקטובר נועדה ליצור הלם ומורא ולהביא את החברה הישראלית לכדי ייאוש וחוסר אמון במדינה. בזמן כתיבת שורות אלה, האירוע עדיין מתגלגל והלחימה נמשכת.

הפגיעה ביישובי [עוטף עזה](https://he.wikipedia.org/wiki/%D7%A2%D7%95%D7%98%D7%A3_%D7%A2%D7%96%D7%94) הכניסה מדינה שלימה לטראומה קולקטיבית ופגעה אנושות בתחושת האמון של אזרחי מדינת ישראל במוסדות המדינה ובכוחות הביטחון. תחושת הטראומה המוסדית (טראומה המלווה בתחושת בגידה באמון מצד אלה שאמורים להגן) שנבעה מהכישלון של כוחות הביטחון להגן על אזרחים בבתיהם ב-7 באוקטובר, מתגברת לנוכח הטיפול הכושל של הממשלה במפונים ובניצולים.

מדינת ישראל מתמודדת כרגע עם האתגרים המיידים שיוצרים מאות אלפי עקורים מהצפון ומהדרום, והיא עושה צעדים ראשונים בכדי להיערך לשיקום ביום שאחרי המלחמה. עוד לפני המלחמה הנוכחית, המדינה, הפילנתרופיה היהודית והחברה האזרחית פעלו השקיעו משאבים רבים בכדי לחזק את החוסן ביישובי קו העימות. אולם נראה שיש לבחון מחדש כמה מהנחות היסוד שעמדו בבסיס הפעילות הזו, לנוכח המשמעוית, ההשפעה, סדר הגודל ומאפייני המתקפה בשבת השחורה.

מלאכת שיקום עוטף עזה, הנגב המערבי ויישובי הצפון מהווה אתגר תפיסתי ואסטרטגי מורכב ראשון במעלה. ללא הבנה עשירה ורלוונטית לגבי טיב האתגר, מדינת ישראל עשויה להשקיע משאבים רבים לשווא, בתחום אשר קשור בטבורו יותר מתמיד לביטחון הלאומי של ישראל.

במידה מסויימת, המסמך יהווה עדכון בהקשר [למסגרת תפיסתית לחוסן לאומי ומקומי](https://www.heb.reutgroup.org/_files/ugd/1bfcb5_81090a5284bf4ea4ba885622d122315e.pdf) שכתב מכון ראות ב-2009, בשיתוף הקואליציה לטראומה ופדרציית ניו-יורק.

**המענה של אתחלתא**

אתחלתא תפעל כדי ליצור מסגרת תפיסתית לחיזוק החוסן הלאומי ולאפיין את התנאים הדרושים לשיקום העוטף והנגב המערבי. התוצר הסופי יהיה מסמך עם איפיון מבני ומושגי של האתגר; עקרונות אסטרטגיים להתמודדות עם האתגר; המלצות לפעולה; ומדדי הערכה והתקדמות.

1. **השלב הראשון: פיתוח ידע**
   * **חידוד הדירקטיבה**: בשלב זה נבנה מסגרת ראשונית לעבודה על בסיס שיחות עם כ- 5-15 אנשי ממשלה, מנהיגות מקומית וארגוני החברה האזרחית. אלה יאפשרו לנו לטייב את שאלות המחקר ופיתוח הידע.
   * **ריאיונות:** בשלב זה 'נרד לשטח' ונראיין עשרות אישים רלוונטיים מאנשי העוטף, הרשויות המקומיות, אשכול הנגב המערבי, מומחים לחוסן לאומי ולטראומה, אנשים המפעילים את מרכזי החוסן, כוחות הביטחון, אנשי ממשלה, מנהיגים מקומיים, אנשי שותפויות של פדרציות מקומיות, פילנתרופים וכו.
   * **סקירת ספרות מקצועית רלוונטית ובחינת מודלים וגישות שונות מהעולם.**

**התוצר של השלב הזה:** מצגת שמהווה מסגרת תפיסתית "לייט."

1. **שלב 2: הצגת טיוטה ראשונה כמצגת**: אנחנו נבצע סבב מצגות של התוצר של השלב הראשון לאינדיבידואלים וארגוני מפתח (כולל ממשלה ומנהיגות מקומית) לשם תיקוף המסגרת התפיסתית, עדכון והעשרה שלה. על בסיס המשוב וההערות, נכתוב את הגרסה הסופית של המסמך.
2. **שלב 3: כתיבת והגשת "מסגרת תפיסתית לחוסן לאומי ולשיקום מרחבים מקומיים".**

אורך הפרוייקט כחצי שנה והוא יצריך שלושה אנשי צוות בהובלת המנכ"ל.

אתחלתא מבקשת תמיכה בשלב הראשון של הפעילות שאורכו כשישה חודשים, ועלותו כ- 100,000 דולר, כשחלק מהכסף יגוייס ע"י פילנתרופיה, הממסד היהודי או סוכנויות הממשלה, או כתמהיל שלהם.

סוף.